
EMILIE RICHARDS

Alle vakre farger

OVERSATT AV

Mona Berge


TAKK

Jeg vil takke de frivillige ved La Casa de San Felipe i Elizabeth City, Nord-Carolina, for at de fortalte om La Casa og den flotte jobben de gjør der, og for at de lot meg delta under mitt korte besøk. En spesiell takk til Bev McGee. Hennes energi og hjelpsomhet er beundringsverdig.



Takk til Fran Bevis for at hun delte sine kunnskaper med meg vedrørende sykehjem og arbeidsoppgavene til de ansatte.



Takk til Gloria Alvarez og Erica Fuentes for deres hjelp med spanske uttrykk.



Takk til advokat Joshua Berman, som svarte på alle mine spørsmål vedrørende føderale lover og retningslinjer.



Takk som alltid til min sportskonsulent, prest og redaktør, Michael McGee.

Som alltid er det kun jeg som kan klandres for eventuelle feil jeg har gjort til tross for alle deres råd og hjelp.

Og til slutt vil jeg rette en takk til avdøde pastor Nick Cardell og mange andre som har gått i fengsel for å protestere mot School of the Americas og delt sine erfaringer med oss gjennom intervjuer, brev og artikler. De ga meg inspirasjon til å skrive denne boken.


KAPITEL 1

Shenandoah meninghets onsdagmorgens quilteklubb –6. august

Møtet startet klokken ni i quilteklubbens lokale. Helen Henry foreslo (nok en gang) at vi skulle endre navnet på klubben til SMQ og ferdig med det. Hun insisterer på at det tar halve formiddagen bare å lese overskriften på dagsordenen. For å glede Helen, som mangler tålmodighet, ble vi enige om å kutte ut «onsdagmorgens» fra og med neste uke.

Cathy Adams hadde med seg et overteppe i Kinesisk mynt-mønster, der hun hadde brukt stoff med orientalsk mønster, for å vise det frem til de andre. (Peony Greenway bemerket høflig at Cathy hadde betalt altfor mye for stoffene.) Vi skal begynne å quilte overteppet etter Labor Day, for vi håper at vi er ferdige med et teppe i Høstløvmønster som skal være en gave til Martha Wisner.

Helen gikk med på å bli igjen etter møtet og hjelpe Cathy med å klippe til kantene så det ferdige produktet ikke vil se ut som om det er sydd av «fulle sjøfolk». Legg merke til anførselstegnene. Jeg bare siterer.

Kate Brogan hadde med seg de to yngste barna sine. Etter at Rory hoppet på Cathys teppe, trenger det nok all den hjelpen Helen kan gi det. Møtet ble avsluttet etter kort tid, og matpakkene som overlevde Rorys karatedemonstrasjoner ble delt mellom medlemmene som var igjen.

Med vennlig hilsen

Dovey K. Lanning, sekretær

–Så… Anna Mayhew så opp fra et av de bitte små, jevne stingene og beveget øyenbrynene megetsigende for å hinte om hva hun tenkte på. –Jeg hører at Chris-tine Flet-cher –hun la trykk på alle stavelsene –kommer til veldedighetsselskapet i kveld. Hva tror du hun kommer til å ha på seg?

–Det kan være akkurat det samme, sa Dovey Lanning. –La oss heller snakke om hvor hun skal sove.

–Det er et barn under quilterammen. Helen Henry kunne ikke begripe hvorfor hun måtte minne de andre om det hele tiden. For øyeblikket lå lille Rory Brogan ved føttene hennes og dunket en billedbok med snakkende kaniner i gulvet. Moren hadde gitt ham den for at han skulle holde fred. Kate Brogan var en evig optimist.

–Rory! Kate, en attraktiv brunette i trettiårene, reiste seg fra stolen og slepte sønnen frem. –Gå ut og lek. Nå!

Rory protesterte. –Jeg drepte bakterier. Det er millioner av bakterier under der!

–Han har nettopp lært om bakterier i barnehagen, sa Kate unnskyldende. –Kunnskap er farlig.

–Dette var ninjabakterier! insisterte Rory.

–Jeg tror jeg så de ninjabakteriene rømme ut på lekeplassen, sa Anna. –Og hvis du ikke stanser dem der, kommer de seg kanskje helt ned til veien.

Rory lyste opp. Han hadde skinnende, mørkt hår og mørke øyne. Han var litt av en håndfull; en del viljestyrke, to deler energi, tre deler besluttsomhet. I dag var han kledd i den hvite karatekittelen og det gule beltet han hadde oppnådd uken før på karatekurset.

Helen likte selvfølgelig ikke barn. Men hun måtte innrømme at denne gutten hadde tæl.

Stillheten senket seg da Rory forlot rommet for å finne-og-drepe de «livsfarlige» bakteriene, og alle trakk et lettelsens sukk. I timen som var gått siden det korte saksmøtet, hadde det ikke vært særlig stille. Det var trangt om plassen i møterommet i kirkens kjeller. En gang hadde det vært lekerom for barn, men nå var det blitt så mange barn i menigheten at det var bygget et nytt lekerom i en ny fløy. For flere måneder siden hadde quilterne lagt beslag på det lille rommet. Det var akkurat bredt nok til at de fikk plass til quilterammen og noen behagelige stoler langs veggene, men lyset kom flommende inn fra vinduer med utsikt til en inngjerdet lekeplass og parkeringsplassen. Og det var bare deres.

–Jeg kan jo bli hjemme, sa Kate da de alle var kommet til hektene igjen. –Til Rory begynner i heldagsbarnehage.

–Du kan jo bare våge. Cathy Adams klappet Kate på skulderen. Hun var en varmhjertet, bestemoraktig kvinne, en tidligere forsikringsagent som hadde opparbeidet seg en god pensjon og nå nøt fruktene av det. Cathy var den minst erfarne quilteren blant dem, men hun lærte raskt.

Peony Greenway kremtet. Peonys selvoppnevnte jobb i gruppen, og i menigheten generelt, var å glatte over problemer. –Rory tilfører noe til gruppen. Hun gjorde en kunstpause. –Og når det gjelder det «andre» emnet, vet jeg faktisk at Christine skal overnatte på vertshuset Narrow Passage. Hun har bestilt et rom for helgen.

–Ringte du og undersøkte? spurte Dovey.

–Selvfølgelig gjorde jeg ikke det! Peony skjønte at Dovey ertet henne og slappet av en millimeter i den rake ryggen. –Pastor Kinkade nevnte det bare i forbifarten. Han spurte om vertshuset var et bra sted å bo på for miss Fletcher.

–Så Sam ville at alle skulle forstå at de ikke ligger sammen, i tilfelle noen av oss er trangsynte, sa Cathy.

Nesten ingen andre enn Peony kalte presten i Shenandoah kirke for pastor Kinkade. Det var vanskelig å se for seg den jeanskledde presten med en så formell tittel.

Dovey nikket mot døren, som sto åpen slik at Rory og lillesøsteren hans, Bridget –som tok seg en lur i lenestolen i hjørnet –kunne løpe ut og inn som de ville. –Vel, det blir mindre sladder.

Ute på lekeplassen kom det et hyl fra Rory. Snart ville han komme brasende inn og avlegge full rapport.

–Sam og Christine har vært forlovet i årevis, sa Anna, som likte å inneha rollen som amatørpsykolog. –Jeg synes det tyder på at de har store problemer i forholdet sitt. Hvorfor har han ikke giftet seg med henne?

Helen tenkte for seg selv at Annas logikk for det meste var ønsketenkning. Sam var en karismatisk sjarmør som tiltrakk seg kvinner slik som korsvinen oppetter låveveggen tiltrakk seg bier. Som førtifireåring var Anna minst ti år for gammel til å delta i den konkurransen, men hun var likevel forelsket i presten. Det hendte at Helen lurte på om Sams «forlovelse» bare var et påskudd for å holde de unge kvinnene i menigheten på armlengdes avstand.

–Han har ikke giftet seg med Christine fordi hun ikke liker seg på landet, og hun liker ikke oss. Dovey bøyde seg over teppet, som var trukket stramt over en treramme, og myste ned på en rad med sting.

Hun nikket fornøyd og så opp. –Christine Fletcher er som en drivhusblomst, og vi er en bunt med visnende hestehov. Sånn er det bare.

–Som om denne menigheten ikke er stinn av pensjonerte regjeringsmedlemmer som både har sett og hørt det meste. Cathy lette under stolen etter vannflasken hun alltid hadde med seg, skrudde av korken og tok en stor slurk.

–Kanskje det, men de kom hit for å nyte det gode liv på landet, og de nyter det i fulle drag. Se bare på deg og mannen din. Dere har bier, geiter… hva mer har dere?

–Det siste jeg hørte var at Alf så etter et par alpakkaer. Cathy skrudde korken på flasken. –Snart tør jeg ikke å gå ut av huset engang.

–For ikke så mange år siden var det dødsens alvor å drive en gård på disse kanter. Helen så opp fra sin perfekte rekke med sting. –Og ingen var innflyttere.

–Det må ha vært ganske kjedelig, sa Cathy.

Helen snøftet, men det var vel sant nok at ikke alle forandringene som hadde skjedd i Toms Brook, Virginia, var til det verre.

–Tilbake… til… Chris-tine! Dovey ristet oppgitt på hodet. –Det er jo umulig å holde seg til ett emne av gangen i denne gruppen. Dere hopper fra det ene til det andre like raskt som en hauk forsvinner fra en grein.

Peony stirret på henne. –Hva mer vil du vi skal si?

–Har Sam tenkt å gjøre Christine til en ærbar kvinne eller ikke? Og hvis han gjør det, vil de to da reise til byen? Jeg tviler sterkt på at miss Chris-tine Flet-cher vil trives som prestefrue på landet.

–Kan dere forestille dere miss Christine Fletcher spille orgel eller undervise på søndagsskolen? Anna lo.

–Vel, vi trenger en ny kirketjener, sa Dovey. –Det er støv overalt. Kanskje hun skrubber gulv?

Rory valgte nettopp det øyeblikket til å brase inn gjennom døren og bråstanse ved siden av moren. Krigshylene hans vekket Bridget, og gråten hennes blandet seg med ropene hans.

–Ninjaer! Han trakk Kate i armen. –Ninjaer! Jeg så dem!

Kate lirket armen løs, snudde seg og la hendene på sønnens skuldre. –Nå vekket du søsteren din, Rory. Hvor mange ganger har jeg sagt at du ikke skal rope sånn?

–Ninjaer! Den oppspilte, lille gutten forsøkte å senke stemmen, men han hoppet fra det ene benet til det andre. –En hel lastebil full av ninjaer. To lastebiler. De hadde svarte klær. De kommer tilbake!

–Var lastebilene kledd i svarte klær? Eller ninjaene? ertet Cathy.

Rorys ivrige uttrykk gikk over i en bekymret grimase. –Jeg tror ikke at jeg kan kjempe mot så mange.

–Bare ta én av gangen, rådet Helen. –Og be de andre om å vente til det blir deres tur.

Det hørtes tydeligvis logisk ut i den lille guttens ører. Han vred seg ut av morens grep og løp ut igjen.

–Når han vinner en Oscar, kommer vi alle til å skryte av at vi kjente ham da han var liten, sa Cathy.

–Han kjeder seg iallfall aldri. Kate reiste seg for å løfte opp Bridget, som sluttet å gråte og hvilte hodet mot morens skuldre. –Kanskje det er best at jeg gir meg for i dag. Jeg får ikke gjort noe mer uansett. Kanskje jeg kan få tak i en barnevakt neste uke og bli lenger.

Helen reiste seg og strakte seg. Hun var åttitre og for gammel til å sitte i en og samme stilling for lenge uten å stivne. –Teppet er nesten ferdig. Martha kommer til å like det. Pokker så synd at hun begynner å bli senil, men hun husker i det minste de fleste av oss.

Lappeteppet med applikert løv i høstfarger skulle være en gave til Martha Wisner, som hadde vært menighetssekretær i mange år. Hun hadde flyttet til en omsorgsbolig for flere år siden, og bodde nå i sykehjemsfløyen. Marthas hukommelse svant raskt hen, men hun virket ikke deprimert eller ulykkelig. Hun ble alltid glad for å få besøk, enten hun husket dem eller ikke. Gruppen hadde valgt mønsteret fordi Martha hadde elsket høsten i Shenandoah Valley. Helen hadde applikert overteppet for hånd som et minne om bedre tider.

–Hvis vi holder på en time til, kan vi få det ferdig, og så kan Helen ta det med hjem og kante det, sa Anna. –Hvis du ikke vil at jeg skal gjøre det, da?

Helen ristet på hodet. Alle visste at Anna ikke eide fargesans. Stingene hennes var jevne, mønstrene og lappene perfekte. Men Annas valg av stoff var legendarisk. Helen var redd for at hvis Anna skulle velge kantebånd, ville de jordfargede bladene for alltid være rammet inn av sjokkrosa.

–Nei, jeg gjør det, sa hun. –Du har planer om å gå på den tåpelige mexicanske fiestaen i kveld, ikke sant? Er det noe jeg har nok av, så er det tid.

–Ninjaer!

Denne gangen snudde alle seg og stirret på Rory som sto og hoppet opp og ned i døråpningen. Før Kate fikk hysjet på ham, lød et smell fra forsiden av kirken. Kvinnene så på hverandre, og så skyndte de seg alle som en mot vinduene som vendte ut mot parkeringsplassen.

Tenåringer strømmet ut av to pickuper som var parkert rett ved siden av hverandre. En av pickupene sto med fronten inntil et gammelt morbærfikentre. Helen håpet at bilene hadde kollidert med hverandre og ikke med treet. Mens hun så på, gikk tre gutter kledd i mørke jeans og mørke T-skjorter mot det nye skiltet menigheten hadde satt opp og velsignet forrige søndag, et skilt som allerede hadde skapt strid innen menigheten.

En av guttene slo lekent til kameraten, dukket og fintet med tilsynelatende godt humør. Men godt humør eller ei, Helen hadde en mistanke om at de pønsket på noe. En fjerde gutt kom til. Han bar på en slegge.

–Vi må stanse dem, sa hun. Hun snudde seg, men veien var blokkert av en liten, kraftig plugg.

–Nin-jaer! ropte Rory med syngende tonefall. –Jeg sa jo det!

*

Elisa Martinez hadde vent seg til å gå flere kilometer hver dag, og hun hadde vent seg til det nye navnet sitt. Det kunne gå flere uker mellom hver gang hun tenkte på at hun levde et nytt liv. Bena var sterke, og uansett hvor langt hun måtte gå, ble hun sjelden andpusten. Navnet gled ut av munnen hennes som om hun var født med det.

Men denne formiddagen var hun sliten og i ferd med å miste motet. Shenandoah Community Church lå ved en landevei som var like gjørmete som den var lang. Hun måtte gå rundt så mange dammer og pytter at hun sikkert hadde gått et par ekstra kilometer. Hun hadde fått høre at fjorårets sommer hadde vært tørr og støvete og at hun burde være glad for regnet. Hun forsto at regn var nødvendig, men nå fikk hun førstehåndskjennskap til hva det ville si å ha et personlig forhold til det.

Denne formiddagen var luften tung og lummer –et forvarsel på uværet som brygget seg opp. Solen sto høyt på himmelen og kikket ut gjennom skydekket ofte nok til at det var plagsomt. Hun kunne forutse sin umiddelbare fremtid. Først ble hun stekt, og så druknet hun. Det var lite sannsynlig at hun ville klare å komme seg hjem etter intervjuet før det begynte å øse ned. Og hun hadde ikke noe annet enn en lett plastponcho med seg i ryggsekken som også gjorde nytte som veske. Hvis regnet kom snart, håpet hun at presten ville la henne bli til det verste var over.

Fra den forrige bakketoppen hadde hun skimtet et tårn, og hun visste at hun nesten var fremme. Mesteparten av veien hadde hun gått gjennom hva hun skulle si under intervjuet. Det sto så mye på spill at hun måtte gjøre sitt aller beste. Hun trengte denne jobben. Hun kunne ikke takke en Gud hun ikke lenger trodde på for at den ble ledig, men hun var takknemlig for at tilfeldighetene gikk i hennes favør. Nå håpet hun inderlig at dette lille glimtet av flaks ville holde en stund til.

Hun ramset opp sine sterke sider i tankene. Hun var slank, men sterk. Det var det viktig å vise. Hun måtte verken virke under- eller overkvalifisert. Hun måtte virke imøtekommende, men ikke skravlete. Hun måtte vise at hun var intelligent og ressurssterk, men at hun ikke hadde noe imot slikt arbeid. Interessert i kirken, men ikke nysgjerrig.

Hun måtte forklare at hun gjerne jobbet lange dager uten at hun dermed virket desperat eller påtrengende.

Hun måtte fortelle så mye av sannheten om seg selv som mulig så hun ikke ble fanget i et nett av sine egne løgner.

Old Miller Road tok en skarp sving idet hun begynte å gå nedover den siste bakken, og da hun rundet svingen, så hun kirken omtrent hundre meter lengre fremme. I likhet med så mange andre kirker i området, var den hvit med et høyt tårn som sto i perfekt proporsjon til resten av bygningen. Taket var av bølgeblikk; fløyene på hver side var bygget for å stå i harmoni, ikke stikke seg ut. Vakre, gamle trær sto rundt på eiendommen; en hage lå på den ene siden. Da hun kom nærmere, så hun roser i blomst, til tross for den fuktige augustvarmen. Noen brydde seg om rosene –og tok seg av dem.

Hun lurte på om hagearbeid inngikk i stillingsbeskrivelsen til en kirketjener, og forsøkte å huske når rosene var blitt beskåret da hun bodde sammen med Gabrio. Når var de blitt gjødslet og vannet, og hvordan var de blitt valgt ut? Nå angret hun på at hun ikke hadde fulgt bedre med.

Hun var kommet femti meter nærmere da hun la merke til de to pickupene foran kirken. De sto parkert foran et hvitt skilt. Til å begynne med brydde hun seg knapt om det, men da hun kom nærmere, så hun at noe var på gang.

En gjeng tenåringsgutter hadde samlet seg nær skiltet, som sto fem-seks meter til høyre for hoveddøren. Unggutten som førte an, svingte noe som så ut som en øks. Hun hørte rop, banning og tvungen, skingrende latter som fikk henne til å glemme alle tanker om det forestående intervjuet.

Pulsen steg, svetten piplet frem i håndflatene, og hun stanset brått. Dette opptrinnet lignet litt for mye på noe hun selv hadde opplevd. Det var den samme intense, testosterondrevne opptakten til vold. Et øyeblikk lurte hun på om hun kunne komme seg unna uten å bli sett. Men så leste hun skiltet guttene helt åpenbart hadde bestemt seg for å ødelegge, og noe klikket i hodet hennes.

–Stans! Hun begynte å løpe før hun fikk tenkt seg om. Ikke vekk, noe som ville ha vært logisk, men rett mot dem. –Sinvergüenzas! Que andan haciendo?

Kanskje guttene ikke var like modige som de trodde. Kanskje de bare var interesserte i et nytt og mer personlig offer. De stanset iallfall og snudde seg mot henne. Hun nådde frem til skiltet før dem og stanset foran det.

–Hva er det dere driver med? sa hun strengt på engelsk, skulte på dem og skjulte frykten så godt hun kunne. Hun kjente disse guttene, hadde møtt dem hundre ganger på hundre forskjellige steder. Hun visste litt for mye om gjengmentalitet, ulver i jeans eller soldatuniformer, menn og gutter som kunne glemme hva som gjorde dem menneskelige så lenge de sto skulder ved skulder med andre som var som dem selv.

Å, ja, hun kjente disse guttene og visste hvor farlige de kunne være.

Lederen for gjengen var smalskuldret og smalhoftet med en manke av lysebrunt hår som falt ned i øynene. Han hadde de litt myke, svakt runde kinnene til en gutt i midten av tenårene, og et lite kutt på haken, kanskje etter et uhell med barberhøvelen. Et øyeblikk så han usikker ut, som om han hadde lyst til å stikke av hvis de andre lukket øynene.

Så ble blikket skarpere. –Hei, chica, hvem tror du at du er?

Hun lurte på hvilken B-film han hadde fanget opp den spanske frasen fra.

–Kom deg vekk derfra før du blir skadet, sa han da hun ikke rørte seg.

–Vil du skade meg på grunn av et skilt? Et skilt foran Guds hus? Er du ikke redd for at Han ser på deg og forventer at du skal ta en bedre beslutning?

Et glimt av frykt kom til syne i øynene hans. Hun så på guttene bak ham, og så tilbake på ham. –De er ikke verdt det, sa hun med lavere stemme. –De vil at du skal ta risikoen mens de bare ser på. Hva slags venner er det?

–Dra tilbake til Mexico, fittekjerring! ropte en av guttene. –Vi trenger ikke sånne som deg her.

–Kanskje dere gjør det, sa hun, uten å ta øynene fra gutten med slegga. Hun var glad for at det ikke var en øks, som hun først hadde fryktet. –Kanskje dere trenger en påminnelse om at dette er et land som ønsker alle velkommen, at deres besteforeldre eller oldeforeldre kanskje kom fra andre land.

–Bare gjør det! ropte en av guttene som sto lengst bak lederen. –Knus det, så stikker vi.

–Jeg vil ikke la dere gjøre det, sa Elisa så rolig hun kunne. –Og jeg har sett dere alle sammen. Hvis dere ødelegger dette skiltet, kan jeg beskrive dere alle som en.

Gjenglederen så rådvill ut. Tankene hans var lett å lese. Hvis han ble arrestert, ville en eller annen som sto ham nær bli temmelig rasende.

Hun senket stemmen og håpet at det bare var han som hørte henne.

–Jeg har en bror. Jeg vet at det er vanskelig å stå imot presset, men du har bedre instinkter enn dette. Det vet jeg.

–Ja, Leon, sa en gutt som sto rett bak ham. –Du har jenteinstinkt. Til og med Mexe-dama kan se det.

De ordene fikk ham til å gå frem, som om han hadde tenkt å gå rett gjennom henne. Hun la hendene mot skuldrene hans og dyttet. Han vaklet bakover, tydelig overrasket. I det korte øyeblikket mens han forsøkte å gjenvinne balansen, rygget hun inntil skiltet og ble stående.

–Du må slå meg først, sa hun. –Vil du det?

–Nå er det nok! Hva er det som foregår her?

Ingen av dem hadde lagt merke til mannen i blå skjorte og kakibukse som nærmet seg. Guttene snudde seg mot ham og rygget unna. Leon flyttet seg så raskt at Elisa kjente luftdraget etter ham.

–Leon Jenkins. Mannen gikk bort og stilte seg foran gutten og grep ham i skulderen. –Kan jeg få en forklaring?

–Slipp meg.

–Når jeg er ferdig. Mannen strakte ut armen, vred slegga ut av Leons hånd og kastet den på bakken bak seg.

Elisa hørte stemmer, snudde hodet og fikk øye på en gruppe kvinner som kom fra parkeringsplassen. Hun lente seg tungt mot skiltet, sikker på at hun var utenfor fare.

–Hva i all verden er det som foregår? spurte en av de eldste kvinnene.

–Disse ungdommene hadde planer om å renovere det nye skiltet vårt, sa mannen. Stemmen var lav og behersket. Men raseriet var ikke til å ta feil av.

De andre guttene så på hverandre, så bråsnudde de og løp mot bilene.

–La dem gå, sa mannen til kvinnene. Han tok ikke blikket fra Leon, som vred på seg for å komme løs. Først da pickupene var ute av syne, lot mannen hånden falle.

–Fortell meg hvorfor, kommanderte han.

Gutten rygget, men løp ikke. Hvor skulle han ta veien? Han skjønte at han ville bli tatt og føle seg enda mer ydmyket hvis han forsøkte.

Elisa så guttens frykt og erkjennelsen av at han ikke kunne slippe unna. Hun ble faktisk rørt. Nå så hun en gutt, bare en gutt som broren hennes, og ikke lenger en trussel. Hun gikk frem og rørte lett ved mannens arm.

–Han gjorde meg ingenting, sa hun. –Ikke engang da jeg dyttet ham unna.

–Han kunne ha forsøkt.

–Nei, det var skiltet han ville skade. Hun snudde seg mot skiltet og leste ordene høyt. Det var et vanlig kirkeskilt som opplyste om tidspunkt for gudstjenestene og navnet på presten. Det var bare den siste setningen, på spansk, som var uvanlig. «Todo el Público es Bienvenido a los Servicios de La Iglesia Comunitaria de Shenandoah.» Shenandoah Community Church ønsker alle velkommen til gudstjenestene.

Hun ristet på hodet. –Dere ønsker alle velkommen. En omtenksom gest å skrive det på spansk, men kontroversielt fordi dere henvender dere til spansktalende? Det finnes dem som helst ser at vi går andre steder.

–Jesus støtte på det samme problemet, sa mannen.

Elisa snudde seg igjen og henvendte seg til gutten. –Men du er lei for det, ikke sant? Jeg tror ikke at du egentlig mente det, gjorde du vel? Du gjorde bare et feilgrep i dag. Hun hevet øyenbrynene og skakket på hodet mens hun ventet på svar.

Gutten dyttet hendene i lommene og trakk skuldrene tilbake. Han så ut som om han ville protestere, men så sank han litt sammen. –Ja, kanskje det.

–Kanskje det? Faren din er diakon i denne kirken, Leon.

–Hva så? Han hater det skiltet mer enn meg.

–Men du er gammel nok til å begynne å tenke selv. I likhet med guttens, ble mannens holdning mindre aggressiv. –Skal du fortelle det til faren din, eller skal jeg?

–Han avskyr deg.

Det rykket til i en muskel i mannens kjeve. –Hvis noe skjer med det skiltet, anmelder jeg denne episoden til politiet. Du kan si til vennene dine at det er best de holder seg unna hvis de ikke har tenkt å være med på noen av kirkens aktiviteter. Da må de gjerne komme. Men ser jeg spor av vandalisme på denne eiendommen, kommer jeg til å oppsøke dem og ta en prat med foreldrene deres og dine. Er det forstått?

Gutten nikket kort.

Mannen slo ut med armen mot kvinnene som sto og betraktet det hele fra sidelinjen. –Du har et stykke å gå. Jeg foreslår at du begynner å gå nå. Ingen av disse kvinnene vil gi deg skyss hjem.

Gutten begynte å gå med raske skritt bortover den veien Elisa hadde kommet.

Først da snudde mannen seg og så på henne. Og først da fikk hun sett ordentlig på ham. Han var høy og bredskuldret. Håret var mørkt, og de sinte øynene så intenst blå at det var det mest slående trekket i det kjekke ansiktet.

–Tusen takk. Han rakte frem hånden. –Sam Kinkade. Jeg er presten.

Hun hadde allerede gjettet det. Hun trykket hånden hans. –Elisa Martinez. Jeg håper jeg blir den nye kirketjeneren.

De så på hverandre litt lenger enn høfligheten krevde. I løpet av de uventede, ladede sekundene advarte hun seg selv mot hundre forskjellige ting. Hendelsen med guttene hadde gjort henne skjelven og sårbar. Denne mannen var kanskje hennes nye arbeidsgiver. Hun var ensom og bekymret for ikke å få jobben. Da han nevnte politiet, var hun blitt skremt. Adrenalinet strømmet gjennom kroppen.

Og likevel, hvis hun trakk fra alt det og i stedet la til alle årene hun hadde lært å være på vakt og det faktum at hun ikke kunne tillate seg den minste antydning til noen romanse, måtte hun likevel innrømme at hun var sterkt tiltrukket av Sam Kinkade.

–Bare ansett henne med det samme, sa en av kvinnene, den eldste, og kom nærmere. –Hvilke flere bevis trenger du for å se at hun egner seg til jobben? En undertegnet attest fra Den allmektige?


KAPITEL 2

Sam snudde seg mot den gamle kvinnen og presset frem et smil. Sinnet var i ferd med å legge seg. Han ble sjelden provosert, men det var ikke lett å blidgjøre ham heller når han først ble det. –Takk skal du ha, Helen. Jeg skal overveie rådet ditt.

–Gjør det, og ikke forsøk å jatte med meg. Jeg så alt sammen. Vi kunne trenge noen som tar saken i egne hender. Hvis hun ikke er redd for den gjengen med tenåringsbøller, er hun heller ikke redd for å bli skitten på hendene.

Sam gikk bort og la armen om skuldrene på Helen Henry og førte henne tilbake mot kirken. Noe som ikke var helt enkelt. Hun var en kraftig bygget kvinne i åttiårene, men hun var fremdeles et arbeidsjern. Kirken hadde vært mye kjedeligere før hun begynte å komme hit jevnlig, og før quilterne samlet seg og beslagla rommet i kjelleren.

Det hendte at han lengtet tilbake til kjedsomheten.

–Hvordan går det med teppet? Han visste at dette emnet ville få dem alle inn igjen.

De andre kvinnene begynte å gå inn. Han gikk bort til Kate Brogan, som sto ti meter bak de andre, tok fra henne den sprellende Rory og satte ham på armen, og Kate ble stående igjen med lille Bridget.

Sam nølte litt før han snudde seg mot Elisa Martinez, som ikke hadde rørt seg. Igjen ble han slått av hvor tiltrekkende hun var. Hun var rundt 1,65, slank, og kledd i en enkel hvit bluse og svart bukse. Hun hadde skinnende mørkt hår festet i en hestehale som rakk henne til midt på ryggen, feilfri, karamellfarget hud og øyne så mørke og uttrykksfulle at han hadde fått følelsen av å drukne i dem.

Han tok seg kraftig sammen. –Kan du bli med inn? Vi kan snakke sammen på kontoret mitt.

Cathy Adams, en av quilterne, ventet på Elisa. Da han så at de fulgte etter, gikk han over parkeringsplassen, forbi lekeplassen og inn i kjellerrommet. Så satte han Rory i et hjørne etter en rask mann-til-mann-prat om ninjaer og slegger, sa noen få ord til hver og en av kvinnene, så med oppriktig beundring på teppet som var strukket ut på rammen, og ga til slutt Elisa tegn til at hun skulle følge med ham opp.

Han var i litt bedre humør da han gikk opp trappen. Elisa fulgte taust etter ham.

De var ovenpå og på vei til kontoret hans før han sa noe. –Ingen skilt er verdt å dø for.

–Jeg vet ikke helt hva som gikk av meg.

Han lurte på om det var sant, eller om hun visste det veldig godt, men ikke ville innrømme det. Han låste opp kontordøren og lot henne gå først inn. Døren lot han stå åpen, slik han alltid gjorde. Han likte ikke lukkede rom, og i dag var kirkens sekretær, som vanligvis satt bak skrivebordet i kontoret ved siden av, utenbys.

–Jeg er lei for at ditt første besøk her ble som det ble. Sam nikket mot skinnsofaen som sto foran to store vinduer med utsikt til rosehagen. Da hun satte seg, la han merke til at han hadde glemt å sette bort trillebåren etter at han hadde dumpet et lass med gjødsel dagen før. Han la seg på minnet at han skulle gjøre det senere, og spurte så seg selv hvorfor han unngikk å se på Elisa. Han pleide ikke å føle seg utilpass sammen med kvinner. Forloveden hans, Christine, med sin sensuelle utstråling og feminine yndighet, hadde aldri skremt ham det aller minste.

–Jeg har støtt på fordommer før, sa hun.

–Det gjør meg vondt. Han tvang seg til å se på henne. –Det ville ha vært en del motstand under alle omstendigheter, men som du sannsynligvis vet, går det rykter om at latinamerikanske gjenger har flyttet inn i dette området. Fredelige, søvnige Shenandoah fylke. Han trakk på skuldrene. –Det førte til et tilbakeslag.

Hun smilte mildt. –La oss snakke om noe som ikke gjør deg trist. Eller gir deg dårlig samvittighet.

Han slappet litt av. –Iste.

–Skal vi snakke om iste?

–Vil du ha et glass?

–Ja takk, hvis det ikke er for mye bryderi.

Han var takknemlig for å få noe å gjøre. Han gikk ut på kjøkkenet og kom tilbake et øyeblikk senere med to glass. –Staben heller i seg flere liter iste hver uke. Den som drikker det siste glasset må lage i stand en ny mugge.

Hun tok imot glasset og tok en slurk. –Jeg kan gjøre det.

Han hadde lurt litt på hvor han skulle sitte. Hun satt i det ene hjørnet, så over halve sofaen var ledig. Og det var et bord foran sofaen der han kunne sette fra seg glasset.

Han satte seg i sofaen. –Ja… Hvor skulle han begynne?

Hun løste problemet for ham. –Elisa Martinez, trettitre. I likhet med alle spansktalende venner jeg har fått her, er jeg ikke medlem av noen gjeng. Jeg har godt kjennskap til rengjøringsprodukter, mopper og koster. Jeg vet at herretoalettet må vaskes oftere enn dametoalettet. Jeg har jobbet som hjelpepleier og hatt kveldsskiftet på Shadyside sykehjem i Woodstock, men i forrige uke kom hjelpepleieren jeg vikarierte for tilbake fra fødselspermisjon, og jeg får bare to skift i uken. Hvis du ansetter meg, lover jeg at det ikke vil komme i konflikt med arbeidet i kirken. De dagene kan jeg komme hit med det samme jeg er ferdig der.

Han sa ikke noe, så hun fortsatte. –Sjefen min skriver gjerne en referanse, eller du kan ringe henne hvis du vil.

Han hadde allerede oppdaget at hun snakket like godt engelsk som ham selv, men med et hint av aksent, en melodisk forlengelse av vokalene, en liten rulling på r’ene, en tanke litt mer formelt –og han syntes det var sjarmerende. Som arbeidsgiver var han nødt til å stille det neste spørsmålet. –Er du født her?

Hun ristet på hodet. –Nei, i Mexico. I en liten landsby sør i landet.

–Er du amerikansk statsborger?

Hun stakk hånden i bukselommen og tok opp et kort med navn og bilde og holdt det frem. –Fast oppholdstillatelse.

Han undersøkte kortet og nikket. Hun la det i lommen igjen og ventet.

–Det er hardt arbeid. Han bøyde seg frem og grep glasset. –Det er mye løfting og flytting. Du må sette opp og ta ned bord og stoler til møter og tilstelninger, og dette er en travel kirke. Det kommer i tillegg til vasking og småreparasjoner. Det er kjedelig og slitsomt, og arbeidsdagene er lange. Lønnen er ikke noe å skryte av.

–Jeg klarer det fint. Jeg løfter pasienter opp og ned i sengen, flytter senger og møbler og dytter rullestoler oppover bakker. Jeg er vant til hardt arbeid.

Sam tenkte at hun måtte være lagd av muskler, for hun var så liten og nett.

–Har du bil, Elisa?

Hun rettet seg opp litt, og han skjønte at hun hadde ventet på det spørsmålet. –Nei, jeg har ikke det. Men jeg har to friske ben, og venner med biler i parken.

–Parken?

–Jeg bor i Ella Lane husvognpark, i nærheten av sykehjemmet. Jeg bor sammen med en venn og hennes to barn. Adoncia har en bil, og flere av naboene også. Mesteparten av tiden vil jeg få skyss.

Han beregnet avstanden i hodet. Minst sju kilometer, kanskje mer. Han skulle til å riste på hodet da hun holdt opp en hånd.

–Jeg gikk hit i dag. Det var uvær på gang, men jeg kom likevel. Jeg kom ikke for sent, og jeg var ikke for sliten til å ta for meg diakonens sønn. Vil du ikke heller ha en målbevisst kirketjener uten bil enn en med bil og uten arbeidsmoral?

 Han lente seg tilbake og nippet til teen mens han betraktet henne.

Hun fiklet med glasset –som fremdeles var nesten fullt –så bøyde hun seg frem. –Jeg har ikke noe imot lange arbeidsdager eller hardt arbeid. Jeg sladrer ikke og jeg klager ikke. Hun lente seg tilbake. –Jeg vet også når jeg skal slutte å snakke. Jeg er enkel å ha med å gjøre.

Sam tenkte for seg selv at det slett ikke kom til å bli enkelt å ha henne i nærheten hele tiden. Han var veldig bevisst på nærværet hennes allerede, og de hadde nettopp truffet hverandre. Han ble revet mellom det loven sa –i dette tilfellet å velge den beste kandidaten til jobben –eller følge instinktene, som sa ham at det beste var å unngå fristelse, uansett hvor sikker han var på at han kunne motstå den.

–Jeg har ikke fortalt deg alt, sa han for å hale ut tiden. –Vi har et nytt prosjekt på gang her, og det er mulig at det var det som trigget de guttene. Skiltet er en del av det, og det betyr mer arbeid for kirketjeneren.

Hun tok en stor slurk av teen. Han hadde allerede lagt merke til selvkontrollen hennes. Hun måtte være tørst etter den lange turen i varmen. –Fortell meg om det, sa hun.

–Jeg skal vise deg. Han snudde seg og kikket ut gjennom vinduet. –Under normale omstendigheter ville jeg vist deg rundt i kirken først, men den er ganske enkel. Et sakristi og en forsamlingshall, klasserom og møterom. Det er best vi gjør dette nå før regnet kommer. Etterpå skal jeg ordne med skyss hjem for deg.

–Jeg…

Han avbrøt henne. –Kvinnene i quilteklubben kommer til å dra hjem omtrent samtidig. En av dem kjører deg gjerne hjem.

–Pastor Kinkade, det er ikke din jobb å ordne med skyss for meg. Å ordne det, er en bagatell, men det er min bagatell.

Han reiste seg. –Kall meg Sam. Drikk opp teen eller ta den med deg. Det er bare en kort tur.

*

De første regndråpene begynte å falle da de gikk ut i rosehagen.

–Rosene liker ikke så mye fuktighet, sa Sam. –Jeg bruker giftfrie produkter for å holde dem friske, men hver gang jeg planlegger å spraye dem, begynner det å regne. Og når jeg sprayer, blir det uvær dagen etter og alt blir skylt vekk.

–Er det du som tar deg av rosene?

Han smilte, litt vennligere enn tidligere, men han holdt fremdeles en viss avstand. Hvis han satte grenser nå –og det var slik hun tolket det –så overveide han kanskje seriøst å gi henne jobben.

–Det inngår ikke i stillingsbeskrivelsen min, men jeg lovte bygnings- og eiendomskomiteen at hvis de hjalp meg med å grave og plante rosene, skulle jeg stå for vedlikeholdet. Vi bruker hagen til brylluper. Det er veldig populært i juni og september, men egentlig har jeg anlagt hagen for å kunne nyte den selv, bare ikke si det til noen.

Hun ble lettet over at han ikke forventet at kirketjeneren skulle ta seg av rosene. Men det var noe hun lurte på. –Skal kirketjeneren utføre noe utendørsarbeid?

–Marvin –vår nåværende kirketjener –begynner dagen med å rydde på eiendommen, plukke søppel og slikt. Et gartnerfirma tar seg av gressklipping og raking. En av diakonene våre… Han lo gledesløst. –Leon Jenkins? Gutten med slegga? Faren hans, George, eier firmaet, og vi får rabatt på de tjenestene som blir utført. Det betyr vel egentlig at han betaler de ansatte mindre når de jobber her, så det ikke går utover fortjenesten hans. Det kommer forskjellige mennesker hver uke, så det er tydelig at han hyrer inn den første og beste han kan finne og lar dem jobbe svart.

–Folk uten arbeidstillatelse?

–Jeg tror det. Styret vårt mener at det er Georges ansvar å holde seg innenfor lovens rammer, og de godtar forsikringen hans om at han gjør det.

Hun hørte på stemmen hans at han ikke var enig med styret. Brått snudde hun samtalen over på noe annet. –Kan du fortelle meg hvorfor Marvin slutter? Så lenge det ikke har noe med jobben å gjøre, selvfølgelig.

–Han har fått en bedre betalt jobb. For øyeblikket utfører han begge, men kirken lider under det. Vi trenger en som kan begynne med det samme. Han kikket på henne. –Kan du begynne med det samme?

–Jeg håpet på det.

Hun hadde konsentrert seg om hva han sa, men nå så hun hvor han førte henne, og spenningen steg. De gikk mot et gammelt våningshus malt i en sitrongul farge. Det lå et stykke unna kirken. En smal, gruslagt oppkjørsel snodde seg opp til huset fra veien, mellom en lund av eik og lønn som skjulte huset nesten helt til en nådde frem til trappen. Huset lå i en eng full av markblomster. Det så veldig idyllisk ut.

Hun hadde selvfølgelig sett huset før, kommet hit sent en kveld og stått foran det og forsøkt å forestille seg historien og menneskene som en gang hadde bodd her. Den kvelden for flere måneder siden hadde huset vært grått og mer forfallent. Nå minnet det henne om en stolt smørblomst som blomstret i en eng av beundrere. Foran huset sto et skilt.

–«La Casa Amarilla», leste hun. –Et godt valg. Det er definitivt et gult hus.

–Hva synes du? Er det for gult?

Hun stirret på huset og syntes det var like innbydende som to utstrakte armer. –Det er et lykkelig hus. Var det det du ville ha?

–Ja. Han sto ved siden av henne og så opp på det. –Det er den gamle prestegården. Ikke si det til noen, men jeg liker det bedre enn det jeg bor i lengre nede i veien. I femtiårene, da kirken bygde mitt, var et fireroms murhus enhver arbeiders drøm. Gamle hus med historie og sjel ble umoderne, og små murkasser med smale vinduer og klimaanlegg ble moderne.

–Jeg er sikker på at noen vil fjerne klimaanlegget ditt hvis du klager.

Han lo litt. –Men det gjør jeg ikke.

Regndråpene falt tettere nå. Han la en hånd på armen hennes for å skyve henne frem. –La oss gå inn.

Huset var smalt, men verandaen var bred nok til at det var plass til flere gamle gyngestoler. Hun så for seg tidligere beboere som satt og gynget her i skumringen. –Du har ikke fortalt meg hva du bruker det til nå.

–Bortsett fra å eksperimentere med forskjellige nyanser gul maling?

–Bortsett fra det, ja.

Han trakk opp et nøkleknippe på størrelse med en tennisball fra lommen, fant frem den rette nøkkelen og låste opp. Så gikk han til side for at hun skulle gå inn først.

Hun gikk inn og ventet. Han lot døren stå åpen –for å slippe inn frisk luft, gikk hun ut fra –og så tente han en rekke lysbrytere. Stuen, som lå rett innenfor den lille entreen de sto i, var liten, men hyggelig innredet med behagelige sofaer og stoler. Alle møblene hadde røde overtrekk.

PC-bord sto på rad og rekke langs den ene veggen. På tre av dem sto tilsynelatende nye maskiner. Det gamle tregulvet var delvis dekket av en rund fillerye. Fargerike plakater pyntet opp på veggene. Hver av dem var en humoristisk illustrert plakat med engelske ord.

–Vær, Europas flagg, klokken er… Hun gikk langs veggen og så på alle sammen. –Farger… årstider, motsetninger. Jeg liker denne. Hun pekte på en plakat med kuer og griser med morsomme hatter. –Men vil ikke barna tro at en ku bare er en ku hvis den har skyggelue?

–Jeg håper ikke det blir et problem.

Hun smilte tilbake. –La Casa Amarilla. Underviser du spansktalende barn i engelsk?

–Det er litt mer omfattende enn det. Jeg skal forklare mens jeg viser deg rundt.

Hun fulgte etter ham ut på kjøkkenet. Rommet var stort nok til et rundt furubord og seks forskjellige typer stoler. Men alle hadde grønne puter. Midt på bordet sto en plasteske full av tegnesaker. –Kunstrommet?

–En kan også ta seg en matbit her. Her skal vi også undervise i grunnleggende matlaging. Bli med og se på spisestuen.

Spisestuen var ikke til å spise i lenger. Fire små bord sto midt i det smale rommet, og veggene var dekket av bokhyller. Det var bokhyller under de to vinduene også. Hvert bord var stort nok for fire små barn. Noen av bøkene så nye ut, andre så ut som om de var kjøpt på loppemarked.

Sam sto i døråpningen med armene i kors over brystet, mens Elisa gikk rundt og leste titlene. Hun trakk ut en bok og bladde gjennom den.

–Et av medlemmene i menigheten sitter i skolestyret her i fylket. En dag vi snakket sammen fortalte han meg hvilke problemer spansktalende barn får når de begynner på lokale skoler. Det blir flere for hvert år. Skolene gjør det de kan, men det er ikke nok. Han fortalte meg at uten ekstra hjelp klarer ikke barna å henge med i undervisningen, og det skyldes ikke at de er dumme. De trenger bare litt ekstra hjelp med språket og kulturen.

–Så du bestemte deg for å sette i gang ditt eget undervisningsprosjekt?

–Vi har diskutert en del om hva vi skal gjøre med huset. Den tidligere kirkesekretæren bodde her inntil for noen få år siden, men ingen har bodd her siden. Det kunne ikke leies ut uten omfattende renovering. Noen ville rive det og bygge en firemannsbolig som skulle leies ut og gi inntekter til kirken. Noen ville selge huset og tomten. Mens andre igjen mente at vi skulle bevare historien, ikke selge eller ødelegge det.

–Historien? spurte hun, og ble nysgjerrig på hvor mye han visste.

–Det er et veldig gammelt hus, bygget før borgerkrigen, iallfall hoveddelen. Den opprinnelige familien og etterkommerne deres bodde her til 1930. Da solgte de gården, og kirken ble bygget på jordet der de pleide å dyrke mais.

Hun var glad, veldig glad, for at de som ville rive huset var blitt nedstemt. –Du var ikke blant dem som ville rive det?

–Jeg fikk overbevist de fleste om at den beste måten å bruke huset på var å gjøre det til et undervisningssenter for spansktalende barn her i området.

Etter hendelsen med skiltet å dømme, var hun sikker på at han hadde møtt sterk motstand mot det forslaget. Men Sam lot til å være en sterk og besluttsom mann. –Har det blitt en suksess?

–Vi åpner når skolen begynner. Vi har snakket med myndighetene, og de har lovet å formidle kontakt med foreldrene til alle barn som kan ha nytte av hjelpen vår. Skolen vil frakte dem hit i buss hvis foreldrene tillater det. Vi har fått donert to folkevognbusser som vi skal bruke til å kjøre dem hjem. En rekke lærere har skrevet seg på vaktlisten, vi har en katolsk nonne som har gått med på å holde overoppsyn med alt sammen, og en pensjonert presbyteriansk prest som skal koordinere transport og kommunikasjonen med foreldrene.

Hun ble imponert. –Så mange forskjellige kirker?

–Det er vårt hus, men det er et samfunnsprosjekt. Du skulle ha sett hvor mange som kom den helgen vi malte. Det var folk på taket, folk som ryddet i den overgrodde hagen, folk som skrubbet gulvene. Han holdt inne og så ut som om han ble brydd over den voldsomme entusiasmen han viste. –Unnskyld, men dette er noe som står mitt hjerte nær.

–Snakker lærerne spansk?

–Ikke så mye, dessverre. Vi håper at det vil endre seg med tiden. Jeg jobber hardt med spansken min. For øyeblikket kan jeg fortelle hvor toalettet er, men ikke stort mer. Dette er et integreringsprosjekt.

Hun snakket før hun fikk tid til å tenke seg om. –Puedo ayudar cuantas veces me necesiten. Hun bøyde seg for å sette boken på plass.

–Spansken min må være bedre enn jeg trodde. Du sa nettopp at du skulle ønske jeg ville farge håret grønt og jobbe som magedanser på si.

Hun lo. –Jeg sa jeg kunne hjelpe til når som helst om nødvendig. Det kommer til å oppstå øyeblikk da noen spanske gloser og gode hensikter ikke er nok. Jeg oversetter med glede.

–Vær forsiktig med hva du sier nå. Vi er raske til å si ja.

–Så det er kirketjenerens jobb å vaske La Casa?

–Bare vaske gulvene og tørke støv en gang i uken. Noe mer har vi ikke råd til. De frivillige kommer til å vaske en del. Jeg også. Men selv det lille kirketjeneren må gjøre, kommer i tillegg til alt det andre. Det er mye å henge fingrene i her, Elisa.

Hun hadde ikke fått jobben ennå. Hun visste det og lurte på hvordan hun skulle få overbevist ham. –Hvis jeg hadde vært mann, hadde du advart meg så mange ganger da… Sam?

–Nei.

–Da burde du ikke gjøre det nå. Jeg er kompetent og villig, og jeg har utmerkede referanser. Jeg håper det er det du vil huske når du tar din beslutning.

Han så på klokken, og så opp på henne igjen. –Vi må gå og finne noen som kan kjøre deg hjem. Om et par timer kommer en horde med cateringfolk og frivillige hit. Det skal være selskap i kveld, en mexicansk fiesta for å samle inn penger til La Casa. Det ble bestemt ganske raskt, så derfor skjer det midt i uken, og det kommer til å bli kaotisk, særlig hvis det fortsetter å regne. Du slipper å ta del i forberedelsene. Jeg skulle ønske jeg slapp.

Hun fulgte ham ut, og han låste døren. Hun hadde sagt at hun visste når hun skulle holde munn, så hun sa ingenting. Han sa heller ikke noe. Hun håpet at han overveide å ansette henne.

Da de kom bort til kirken, var kvinnene allerede på vei ut til parkeringsplassen. Sam stanset plutselig og spurte: –Skal du jobbe på sykehjemmet i kveld? Eller kan du komme tilbake rundt halv åtte og snakke med Marvin og skygge ham resten av kvelden?

–Jeg skal ikke jobbe i kveld. Jeg kan komme.

–Da snakkes vi igjen, etter at du har sett alt som kreves i jobben, og jeg har fått tid til å lese gjennom søknadene.

Endelig kjente hun et visst håp om at hun kom til å bli ansatt. Bare en liten del av henne så ironien i det. Den delen som ikke var Elisa Martinez lot til å krympe inn for hver beslutning hun var nødt til å ta.

En kvinne i en blå sommerkjole kom ut av en bil som var parkert i nærheten av de andre. Sam så henne og vinket. –Det er Tessa MacRae, Helens datterdatter. Helen er den kvinnen som insisterte på at jeg skulle ansette deg. Jeg spør Tessa om hun kan kjøre deg.

Elisa hadde sagt hva hun mente om den saken. Senere fikk de snakke om denne trangen han hadde til å ta seg av henne, men for øyeblikket hadde hun ikke noe imot å bli tilbudt skyss. Det hadde sluttet å regne, men hun var redd det ville komme et sterkere regnskyll om ikke så lenge.

Sam gikk over parkeringsplassen, og hun fulgte etter mens hun passet på at hun ikke tråkket i vannpytter. De stanset ved siden av Helen og Tessa, som beundret teppet Elisa hadde sett på quilterammen tidligere.

Sam hilste på dem begge, og kysset Tessa på kinnet før han presenterte dem for Elisa. –Elisa gikk hit, og hun insisterer på at hun ikke trenger skyss tilbake til husvognparken ved Ella Lane. Men jeg er ikke enig. Har du noe imot å kjøre henne?

–Bare hvis det ikke er noe bryderi, innskjøt Elisa. –Jeg vil ikke være til uleilighet for noen.

–Jeg skal kjøre bestemor inn til Woodstock for å handle, så vi skal den veien uansett, sa Tessa.

Elisa likte Tessas stemme, som var dyp og melodisk. Hun var en tiltrekkende kvinne med brunt hår som var like langt som Elisas, og et smalt ansikt med høye kinnben. Hun så sliten ut, og mens de sto der, tok hun seg til korsryggen, som om hun ville minske et press. Elisa innså at hun var gravid. Kjolen, som hadde høyt liv, skjulte magen.

De fikk ikke tid til å si noe mer. En bil kom rasende inn på parkeringsplassen og stanset et stykke unna. Elisa hadde aldri vært interessert i biler. Det var sjelden hun klarte å skille en bil fra en annen. Men dette var en sportsbil, lav og elegant. Døren ble åpnet, og velformede legger kom til syne, etterfulgt av en veldreid kropp.

Kvinnen som kom ut av bilen var nesten like høy som Sam. Mørkerøde krøller danset om skuldrene, leppene glinset da hun smilte med blendende hvite tenner, og den hvite shortsen var så kort at den nesten avslørte det meste. Idet hun nærmet seg, kom parfymeduften i forveien. Elisa kunne ikke beskrive den som annet enn dyr. Ingenting ved denne kvinnen var billig, selv om helhetsinntrykket var på grensen.

–Hei, Sam. Hun kom bort og kysset ham. Kysset varte ikke lenge nok til å gjøre noen brydd, men lenge nok til å vise at han var hennes. –Jeg tok en drosje til Chevy Chase og lånte Jennys Viper så jeg slapp å leie et eller annet vrak på flyplassen. Du husker Jenny O’Donnell? Datteren til senator O’Donnell? Hva synes du?

Hun ga ham ikke tid til å svare før hun snudde seg til de andre. –Jeg er Christine Fletcher. Hun rakte frem en hånd mot Tessa og så Helen. –Sams forlovede.

–Vi har møtt hverandre før, sa Helen tørt. –Så mange ganger at jeg har kommet ut av tellingen.

–Jeg er så dårlig til å huske navn og ansikter, sa Christine slepent. Så rakte hun hånden frem mot Elisa. –Men jeg vet at jeg ikke har møtt deg før. Jeg ville ha husket det nydelige håret. Jeg har ønsket meg slikt hår i hele mitt liv.

–Elisa Martinez. Elisa trykket Christines hånd og kjente styrken i den andre kvinnens grep. Hun kjente også noe som skar inn i fingrene. Da Christine trakk til seg hånden, så Elisa ringene; en på hver finger bortsett fra lillefingeren, og alle hadde forskjellige edelstener. Hun kikket raskt på Christines venstre hånd, der en beskjeden diamantring funklet på ringfingeren.

Elisa lurte på om ringene utgjorde et slags budskap. Uttrykket «på den ene siden» var som skapt for situasjonen. På den ene siden var Christine Fletcher en kvinne som likte å vise frem rikdommen sin. På den andre siden var hun forlovet med en mann med en beskjeden inntekt.

–Jeg skal være med på fiestaen. Christine trykket en hånd mot brystet og viftet i luften med den andre mens hun vrikket på hoftene. –La festen begynne.

–Jeg skal være hjemme og kante dette teppet, sa Helen. –Nå drar vi, Tessa.

Tessa så spørrende på Elisa. –Er du klar til å dra?

Elisa kikket bort på Sam og så at han betraktet henne. Fra øyekroken la hun merke til at Christine betraktet ham.

Tessa sa adjø og tok Helen i armen.

–Hvis du har noen spørsmål i kveld, Elisa, så er jeg i nærheten.

–Takk skal du ha. Elisa fulgte etter Tessa og Helen og satte seg takknemlig inn i bilen.

